b'\n_START_ARTICLE_\nOtso Pera\n_START_PARAGRAPH_\nBj\xc3\xb6rn August Perander, k\xc3\xa4ytti taiteilijanime\xc3\xa4 Otso Pera (23. maaliskuuta 1915 Viipuri \xe2\x80\x93 1. huhtikuuta 1969 Helsinki) oli suomalainen tarjoilija ja elokuvan\xc3\xa4yttelij\xc3\xa4. _NEWLINE_Liikemiesperheeseen syntynyt Bj\xc3\xb6rn Perander k\xc3\xa4vi 1926\xe2\x80\x931930 Helsingiss\xc3\xa4 Svenska Lyceumia. H\xc3\xa4n toimi sittemmin muun muassa tarjoilijana Kulosaaren Casinolla Helsingiss\xc3\xa4. Kev\xc3\xa4\xc3\xa4ll\xc3\xa4 1937 ohjaaja Teuvo Tulio, kuvaaja Erik Blomberg, k\xc3\xa4sikirjoittaja Yrj\xc3\xb6 Kivimies sek\xc3\xa4 n\xc3\xa4yttelij\xc3\xa4t Regina ja Rakel Linnanheimo olivat Porvoossa etsim\xc3\xa4ss\xc3\xa4 kuvauspaikkoja Tulion suunnittelemalle F. E. Sillanp\xc3\xa4\xc3\xa4n Silja-romaanin filmatisoinnille. Paluumatkalla he poikkesivat sy\xc3\xb6m\xc3\xa4\xc3\xa4n Kulosaaren Casinolle ja t\xc3\xa4ll\xc3\xb6in Rakel Linnanheimo huomasi salissa "kauniskasvoisen" tarjoilijan ja totesi ett\xc3\xa4 t\xc3\xa4m\xc3\xa4 olisi sopiva elokuvan Armaksen rooliin. Bj\xc3\xb6rn Perander houkuteltiin mukaan elokuvaan ja h\xc3\xa4n sai taiteilijanimen Otso Pera. Peranderilla oli vaikeuksia repliikkiens\xc3\xa4 lausumisessa ja niit\xc3\xa4 jouduttiin karsimaan eik\xc3\xa4 h\xc3\xa4n muutenkaan tuntenut n\xc3\xa4yttelemist\xc3\xa4 omaksi alakseen. Elokuva Nuorena nukkunut j\xc3\xa4i Peranderin ainoaksi elokuvaksi vaikka Suomen Filmiteollisuuden johtaja Toivo S\xc3\xa4rkk\xc3\xa4 harkitsikin h\xc3\xa4nen k\xc3\xa4ytt\xc3\xa4mist\xc3\xa4\xc3\xa4n p\xc3\xa4\xc3\xa4osassa jossain yhti\xc3\xb6n muussa elokuvassa. Bj\xc3\xb6rn Perander kuoli 54-vuotiaana Helsingiss\xc3\xa4 1954 ja my\xc3\xb6s Nuorena nukkunut-elokuvan kopiot tuhoutuivat Adams-filmin varaston tulipalossa 27. hein\xc3\xa4kuuta 1959.  Tammikuussa 2015 Ranskan elokuva-arkiston Cin\xc3\xa9math\xc3\xa8que fran\xc3\xa7aisen kokoelmista l\xc3\xb6ydettiin elokuvasta noin 20 minuutin pituinen p\xc3\xa4tk\xc3\xa4._NEWLINE_Bj\xc3\xb6rn Peranderin sisaren Emma Peranderin poika on n\xc3\xa4yttelij\xc3\xa4 Tom Wentzel. Peranderin veli Ulf Perander oli naimisissa n\xc3\xa4yttelij\xc3\xa4 Eva Peranderin (o.s. Takanen; 1922\xe2\x80\x932014) kanssa joka n\xc3\xa4ytteli Svenska Teaternissa ja Lilla Teaternissa.'